স্পোর্টস রিপোর্টার | প্রকাশের সময় : ১৯ নভেম্বর, ২০১৯, ১১:৪৪ পিএম
তিন দিন আগেই চিরপ্রতিদ্বন্দ্বী ব্রাজিলের বিপক্ষে একমাত্র গোলে নিশ্চিত করেছিলেন জয়। এবার হারতে বসা দলকে যোগ করা সময়ে বাঁচালেন সেই লিওনেল মেসি। সঙ্গে সার্জিও আগুয়েরোর নৈপুণ্যে উরুগুয়ের বিপক্ষে দুবার পিছিয়ে পড়েও দারুণভাবে ঘুরে দাঁড়িয়ে ড্র করে মাঠ ছেড়েছে আর্জেন্টিনা। গতপরশু রাতে ইসরাইলের তেল আবিবের ব্লুমফিল্ড স্টেডিয়ামের আন্তর্জাতিক প্রীতি ম্যাচটি ২-২ গোলে ড্র হয়েছে।
প্রথমার্ধে এডিনসন কাভানির গোলে উরুগুয়ে এগিয়ে যাওয়ার পর দ্বিতীয়ার্ধের শুরুর দিকে সমতা টানেন আগুয়েরো। খানিক পর লুইস সুয়ারেজের নৈপুণ্যে আবারও এগিয়ে যায় উরুগুয়ে। ম্যাচের শেষ সময়ে পেনাল্টি থেকে সফল স্পট কিকে হার এড়ান মেসি। আন্তর্জাতিক ফুটবলে তিন মাসের নিষেধাজ্ঞা কাটিয়ে ফিরে টানা দুই ম্যাচে গোল করলেন এবারের ফিফা বর্ষসেরা ফুটবলার। জাতীয় দলের হয়ে তার মোট গোল হলো ৭০টি।
গত জুলাইয়ে কোপা আমেরিকার সেমি-ফাইনালে ব্রাজিলের বিপক্ষে ২-০ গোলে হারের পর এই নিয়ে টানা সাত ম্যাচ অপরাজিত রইলো আলবিসেলেস্তেরা। এর মধ্যে চারটি জয় ও তিনটি ড্র। জয়-পরাজয়ের পরিসংখ্যানের চেয়ে উল্লেখযোগ্য সাম্প্রতিক সময়ে আর্জেন্টাইনদের নজরকাড়া পারফরম্যান্স।
কোচ লিওনেল স্কালোনির অধীন যেন পুরনো রূপে ফেরার ইঙ্গিত দিচ্ছে মাঝে বেশ কিছুদিন নিজেদের খুঁজে ফেরা আর্জেন্টিনা। অক্টোবরে জার্মানির বিপক্ষে দুই গোলে পিছিয়ে পড়ে দ্বিতীয়ার্ধে দুর্দান্ত পারফরম্যান্সে সমতায় করেছিল দলটি। পরের ম্যাচে ইকুয়েডরকে উড়িয়ে দিয়েছিল ৬-১ গোলে। আর গত শুক্রবার দ্বিতীয়ার্ধে দুর্দান্ত খেলে ব্রাজিলকে হারানোর পর এবার আবারও গড়লো ঘুরে দাঁড়ানোর দারুণ এক উদাহরণ।